YOUR'E FIRED! DIE SKYNBAAR ONOMKEERBARE OMGEKEER IN 'N JAPTRAP! - Afrikanervolksparty
YOUR'E FIRED! DIE SKYNBAAR ONOMKEERBARE OMGEKEER IN 'N JAPTRAP!
Gepubliseer op 01 Februarie 2017 | Geskryf deur Danie Varkevisser | | | Trefslae: 1391
Wat omstandighede vir sommige Afrikaners as onomkeerbaar, of liewer onafwendbaar dikteer het, het hulle beginsels laat versaak omdat hulle geloof in die onbekende maar voorspelde voorspooksels, sterker was as in die bewese suksesvolle beginsels wat op 6 September 1966 in die parlement vermoor is.
Die mediawêreld se negatiewe kommentaar oor die ondernemings van Donald Trump in sy verkiesingskampanje, wat die onhaalbaarheid enersyds en die katastrofiese gevolge indien dit wel toegepas sou word andersyds met oorgawe verkondig het, het klaaglik gefaal! Die doel was immers om hom daarvan te laat afsien en die kiesers teen hom gaande te maak.
Om reg te wees is egter om 'n mag te wees, mits jy die moed het om te bly staan al moet jy alleen staan!. Mog Pik en FW en die wat deur hulle saamgesleep is hierdie nugterheid raaksien voordat hulle gaan slaap! Ons swem reeds in die bloedbad wat hulle kwansuis sou afgeweer het met hulle "verraad terwille van oorlewing!"
Indien ons vir die buitewêreld iets wil sê, laat dit dan wees dat hierdie land ons land is. Dat hulle 'n aandeel gehad het in die vernietiging daarvan en indien hulle 'n bydrae wil maak om hulle ondeurdagte veroordeling van die Afrikanervolk se beleid en beginselstandpunte reg te stel, hulle in die openbaar kan erken dat dit 'n fout was. Ons moet nou aanhoudend klem lê op die negatiewe effek van buitelandse inmenging op elke volk waar dit toegepas is.